Reunión coa Dirección (26/06/2013)\nEstúdase o último borrador para a xestión da redución de xornada na CCUS.\nA CIG-Saúde presenta unha alegación sobre que as quendas de traballo a facer polo traballador que pide a redución. Estas deben manter a proporcionalidade co calendario do traballador no período de redución e non co do restos dos traballadores. Aceptase a alegación.\nNegociase o porcentaxe a partir do que se produciría unha nova negociación desta normativa. Acordase fixar un 20% en Xefes de sala e un 20% en Médicos Coordinadores.\nA dirección queda en facer as modificación pactadas para aprobalo na seguinte xuntanza.\nEstudase o ultimo borrador de mobilidade interna presentado pola dirección.\nEn canto ao báremo:\nA CIG-Saúde expón que non cree que para os traslados se deba baremar a investigación e a docencia impartida, e en todo caso deben estar dentro do mesmo epígrafe que a formación cun limite total igual a 2 anos de experiencia no servizo (24 puntos) tal e como marcan as bases do sergas.\nAdemais na proposta da dirección a formación recibida limitase aos últimos 5 anos mentres que a investigación e a docencia non ten limite temporal. Por outro lado o peso de cada apartado non nos parece correcto xa que para acadar o total de puntos por formación habería que realizar 2400 horas de cursos en 5 anos. A proposta da dirección e incluír no epígrafe 2, xunto coa formación, a investigación e a docencia, limitar o tempo de formación e investigación e recalcular os puntos que se outorgan en cada subapartado de este epígrafe.\nA dirección remitira un novo borrador coas cuestións tratadas nesta reunión.\nA CIG-Saúde pregunta pola de trienios a persoal eventual. Xa esta feito o cambio no programa informatico que era o problema que existia. Comezarán a emitir as resolucións e poñer ao día os pagos en breve.\nA CIG-Saúde pregunta pola cobertura da base de Sanxenxo. Os Médicos con xornada complementaria, os DUES con 4 contratacións e reserva de unha quenda para DUES de Pontevedra por razóns de organización do servizo que se pagara como localizada activada. A CIG-Saúde volve mostrar como tódolos anos o seu rexeitamento a esta forma de cobertura\nA CIG-Saúde pregunta porque a día 26 de maio aínda non hai calendario de traballo para o mes de xuño de DUES da central de coordinación. A dirección di que é por que se cambia a 5 DUES dos 8 que ten o servizo e esta intentado organizar a formación dos novos membros que seguramente haberá que facer tamén cambios na organización do traballo no mes de xuño e que de todolos xeitos é un problema puntual neste mes. A Cig-Saúde resalta que esta situación sabíase que se ía producir hai meses e que os traballadores que continúan no servizo non teñen por que pagar a falta de previsión da dirección.


por Redacción CTP · Publicada 18 marzo, 2022 · Actualizado 18 marzo, 2022\nMañá sábado 19 de marzo ás 12 da mañá celebraremos unha palestra adicada ao viño e á viticultura en Valdeorras, cargo de Jorge Mazaira, director técnico do Consello Regulador da Denominación de Orixe Valdeorras. Tras esta presentación de media hora para explicar a historia e presente dos viños valdeorreses, trasladarémonos ao mercado de San Agustín, onde faremos unha cata comentada de doce viños valdeorreses.\nEsta actividade forma parte do II Ciclo de Encontros sobre Valdeorras organizados polo colectivo Valdeorras Infinda, e será unha ocasión única para coñecer a historia da recuperación do godello, unha variedade de branco que está marcando historia nos recoñecementos internacionais. Tamén probaremos as novas tendencias na elaboración de tintos analizando como a gran diversidade xeolóxica e o particular clima de Valdeorras se expresan nos seus viños.\nA cata será en A Parva, a cantina do mercado, que servirá uns aperitivos ao finalizar. O aforo da cata está limitado a 24 persoas e o custe por participar é de 10€ que se abonarán antes do inicio.\nEtiquetas: cataCoruñaValdeorrasvaldeorras infidavinos\nSiguiente historia Festival Atlántica celebra o Día Internacional da Narración Oral\nHistoria previa Feira de Oportunidades de Inverno en Monforte


Actividades de Nadal organizadas polo Servizo de Infancia e Xuventude de Cáritas – A Nosa Voz\nActividades de Nadal organizadas polo Servizo de Infancia e Xuventude de Cáritas\n26/12/2012 por A Nosa Voz\nCon motivo do Nadal dende o Servizo de atención á infancia e xuventude ofértanse unhas Actividades de Nadal para nenos e nenas de idades comprendidas entre os 8 e 12 anos. A idea é ofrecer unha alternativa diferente para o tempo libre. Preténdese fomentar valores positivos, de xeito educativo e lúdico.\nEste ano a actividade terá como centro base o Colexio Divino Mestre.\nAs actividades consistirán en xogos, obradoiros, cancións, saídas, teatro, festa. Serán os días 27 e 28 de decembro en horario de 10 a 13:30 e 16 a 19:30 h.\nCos adolescentes que participaron nas actividades creadas polo Servizo de atención á infancia e xuventude ofértase un Obradoiro de DJ que terá lugar o día 29 de decembro no Centro de Servizos de Cáritas na Avenida das Américas.\nCategorías DioceseEtiquetas cáritas Lugo\tNavegación de artigos\nMisa de medianoite na Catedral de Lugo


Inscríbete en Falamos - APUNTATE os eventos do Concello de Pontevedra\nInscríbete en Falamos\nQueres facer cousas divertidas e coñecer xente en galego?\nDámosche a benvida ao programa Falamos, que poñemos en marcha a Universidade de Vigo e o Concello de Pontevedra.\nSe estudas no campus de Pontevedra, estas actividades son para ti e contigo. Achegámosche distintas propostas pensadas para e coa mocidade do campus para socializar, facer amizades, aprender, divertirse… en galego.\nTodas as actividades son de balde. Para participar primeiro tes que formar parte do programa Falamos.\nActividades do programa FALAMOS\nInicio dos grupos de conversa a mediados de outubro. As citas marcarédelas segundo a vosa dispoñibilidade, mais porémosvos en contacto previamente. Recomendamos que sexan semanais. Os grupos máis activos recibirán recompensas.\nActividade SEMANAL. Mércores de 18.30 a 20.30 h na facultade de Belas Artes (https://goo.gl/maps/EJks2E9nHaeQKJNS9).\nInicio: 13 de outubro. Prazas limitadas por orde de solicitude.\nCLUB DE COCIÑA\nActividade QUINCENAL. Martes de 19.30 a 21 h na sala Valdecorvos da Casa Azul (https://goo.gl/maps/gBDEtYtgMH91faja7).\nInicio: 19 de outubro. Prazas limitadas por orde de solicitude.\nActividade QUINCENAL. Luns de 19 a 20.30 h na Casa das Campás (https://goo.gl/maps/AYLtAZRKdwmJAiDN9).\nInicio: 18 de outubro. Prazas limitadas por orde de solicitude.\nEstás inscrito/a no programa Falamos en Pontevedra?*\nÉ preciso estar inscrito/a no programa FALAMOS.\nAo non estar inscrito, primeiro tes que cubrir estos datos de inscrición.\nLugar de residencia habitual (se non é Pontevedra)*\nQue estás a estudar no campus de Pontevedra?*\nIndícanos as redes sociais que utilizas.\nHÁBITOS E AFECCIÓNS\nPara artellar Falamos, gustaríanos saber que acostumas facer no teu tempo de lecer. Marca as opcións onde encaixas máis.\nIR AO CINEMA/TEATRO\nPASEAR POLA NATUREZA\nObservacións sobre hábitos e afeccións:\nDas que che preguntamos... ou das que ti nos queiras contar para axudarnos a deseñar novas actividades!\nINFORMACIÓN SOBRE A/S TÚA/S LINGUA/S\nA seguir propoñémosche unha serie de cuestións sobre as linguas. Agradecemos a túa colaboración.\nEn que lingua empezaches a falar?*\nIndica no teu uso do galego, con que situación de identificas máis*\nSon galegofalante monolingüe\nSon bilingüe, uso ambas as linguas habitualmente\nSon castelanfalante monolingüe\nIndica os datos cos que te inscribiches no programa Falamos.\n(Podes marcar máis dunha opción. Mínimo 1)\nMensaxe de Telegram\nHorario preferente de contacto:*\nAgora indica a túa orde de preferencia nas actividades\nSegundo o número de solicitudes recibidas e seguindo a orde de solicitude, porémonos en contacto contigo para comunicarche a/as prazas dispoñibles para ti.\n-Voluntariado lingüísticoTeatroClub de cociñaClub de lectura\nSe tes calquera dúbida, falamos!\nDesenvolver e xestionar o programa Falamos para dinamizar o uso da lingua galega, en colaboración coa Universidade de Vigo\nInterese público ou exercicio de poderes públicos\nNon están previstas transferencias internacionais de datos\nAcceso, rectificación, limitación do tratamento, supresión, portabilidade e oposición/revogación e a presentar reclamación ante as autoridades de control, así como outros dereitos, como se explica na información adicional.\nPode consultar a información adicional e detallada sobre protección de datos en sede.pontevedra.gal\nDe conformidade co establecido na normativa vixente sobre protección de datos de carácter persoal, informámoslle de que os seus datos serán incorporados ao sistema de tratamento titularidade do CONCELLO DE PONTEVEDRA con CIF P3603800H e domicilio social sito en RÚA MICHELENA 30, 36002 Pontevedra, coa finalidade de atender e xestionar a súa solicitude, escrito ou comunicación ao Concello de Pontevedra. En cumprimento da normativa vixente, o CONCELLO DE PONTEVEDRA, informa de que os datos serán conservados durante o período legalmente establecido. Así mesmo, informámoslle de que a lexitimación do tratamento dos seus datos é con base no interese público ou no exercicio de poderes públicos.\nCoa presente cláusula queda informada/o de que os seus datos serán comunicados en caso de ser necesario a: administracións públicas e a todas aquelas entidades coas que sexa necesaria a comunicación coa finalidade de cumprir coa prestación do servizo anteriormente mencionado.\nÁ súa vez, informamos de que pode contactar co delegado de protección de datos do CONCELLO DE PONTEVEDRA, dirixíndose por escrito á dirección de correo dto.cliente@conversia.es ou ao teléfono 902877192.\nDe acordo cos dereitos que lle confire a normativa vixente en protección de datos poderá exercer os dereitos de acceso, rectificación, limitación de tratamento, supresión, portabilidade e oposición ao tratamento dos seus datos de carácter persoal así como o do consentimento prestado para o tratamento destes, dirixindo a súa petición ao enderezo postal indicado máis arriba ou ao enderezo electrónico sede@pontevedra.eu. Poderá dirixirse á autoridade de control competente para presentar a reclamación que considere oportuna.\nOutros datos de contacto\nTel. 986 813 574 – anl@uvigo.gal


O derbi pontevedrés, en novembro\n26 junio 2019 15:21 h.\nBalonmano SD Teucro derbi Cisne\nUnha imaxe do último derbi. JAVIER CERVERA - MERCADILLO\nO Condes de Albarei Teucro recibirá o Cisne Colegio Los Sauces na xornada sete\nO Día de Todos os Santos terá resaca este ano en Pontevedra. Porque tan só 48 horas despois, o 3 de novembro, o Pavillón Municipal dos Deportes acollerá o reencontro entre o Condes de Albarei Teucro e o Cisne Colegio Los Sauces na segunda categoría do balonmán nacional.\nDous anos despois, os equipos da Boa Vila volverán enfrontarse na pista e o sorteo celebrado na Federación Española de Balonmán deparou un partido de máxima rivalidade na xornada sete do curso. Na ida, será o Teucro o que exerza como local. O derbi de volta xogarase, en principio, o 15 de marzo, e marcará o ecuador da segunda parte do campionato.\nPero o Cisne non deberá esperar ata novembro para xogar contra un veciño. O equipo de Jabato estrearase na tempada 2019-2020 cunha visita ao pavillón do Rosal para medirse ao reforzado Atlético Novás de Quique Domínguez. Será o 15 de setembro, a data prevista para o inicio da competición.\nPola súa banda, o Teucro debutará como recentemente descendido medíndose a un conxunto que, en teoría, terá un obxectivo completamente oposto. E é que os de Luís Montes viaxarán á capital da Costa do Sol para medirse á Cidade de Málaga, recentemente ascendido desde Primeira Nacional.\nO equipo de Jabato inicia a liga con outro derbi, en casa do Novás de Domínguez, mentres que os teucristas arrincan visitando o ascendido Málaga\nPolo tanto, non será ata a xornada dúas cando Pontevedra acolla de novo balonmán de elite en directo. Serán dous partidos de enxunlla. Salvo cambio de data ao domingo, o sábado 22 de setembro, o Cisne Colegio Los Sauces recibirá ao Vestas Alarcos Cidade Real, mentres que os Condes de Albarei medirase ao Blasgon e Bodegas Ceres Villa de Aranda.\nPara finalizar a tempada, o conxunto teucrista deberá visitar a outro recentemente ascendido: o Cajasur Córdoba do seu exxogador Domingo Luís, co que os azuis teñen aberta unha disputa polos dereitos do zurdo. Mentres, o Cisne tamén acabará fóra de casa. No seu caso, contra o Club Handbol Bordils catalán. Estes partidos xogaranse o 17 de maio.\nMÁS DERBIS. Doutra banda, o regreso de Quique Domínguez ao Municipal para medirse ao Teucro non se dará ata o último choque do ano 2019. Serán na xornada 13, o 15 de decembro. A volta entre o Atlético Novás e o Condes de Albarei está programada para a antepenúltima xornada, o 3 de marzo no Rosal.\nQuique Domínguez regresará ao Municipal para medirse ao Teucro no último partido do ano 2019, o 15 de decembro\nO choque de ida entre Domínguez e o seu "exdiscípulo" Montes marcará o punto e seguido da competición. O balonmán non regresará ata case un mes despois. O 12 de xaneiro de 2020 renovarase a competición coa xornada 14, na que o Cisne visitará ao Alcobendas e o Teucro ao Alarcos Cidade Real.\nÁ marxe das vacacións de Nadal, a División de Honra Prata terá tres paróns máis: entre o segundo e o terceiro partido (do 22 de novembro ao 6 de outubro), entre as xornadas 16 e 17 (do 26 de xaneiro ao 9 de febreiro) e entre a 25 e a 26 (previstas para o 5 7 19 de abril, respectivamente). Esta última interrupción da competición coincidirá coa Semana Santa.\nAdemais, o duelo entre os dous equipos que veñen de Asobal, o Teucro e o Alcobendas, xogarase na xornada once e repetirase na 26. A ida será en Pontevedra o 1 de decembro. A volta, en Madrid, o 16 de abril.\nDoutra banda, os dous equipos de Pontevedra coincidirán xogando en casa na maioría dos seus partidos. Concretamente, exercerán como locais o mesmo fin de semana en dez das 15 xornadas que disputarán nas súas respectivas canchas.\nSOCIEDADE | 21/11/2019\nSub-23 para marcar tendencia a próxima tempada\nUn Dzokic volverá servir ao Teucro 30 anos despois\nEn el camino a hacer historia\nAdrián Lede 21/11/19\nLos números del Pontevedra invitan al optimismo\nEl tercer mejor ajedrecista de todo el mundo, 'made in' Pontevedra


Obi-Wan "Ben" Kenobi é un personaxe ficticio da serie de filmes e libros de aventura épica a Guerra das Galaxias. Obi-Wan é unha figura clave nos acontecementos deste universo como as Guerras Clon, a extinción dos Jedi, a caída da República Galáctica e a unión de Luke Skywalker á forza.É un dos personaxes principais da saga de filmes e xunto con Anakin Skywalker/Darth Vader, C-3PO e R2D2 é un dos poucos en aparecer nos seis episodios de Star Wars.\nObi-Wan "Ben" Kenobi é un personaxe ficticio da serie de filmes e libros de aventura épica a Guerra das Galaxias. Obi-Wan é unha figura clave nos acontecementos deste universo como as Guerras Clon, a extinción dos Jedi, a caída da República Galáctica e a unión de Luke Skywalker á forza.É un dos personaxes principais da saga de filmes e xunto con Anakin Skywalker/Darth Vader, C-3PO e R2D2 é un dos poucos en aparecer nos seis episodios de Star Wars. Na triloxía orixinal foi interpretado por Sir Alec Guinnes, nas precuelas por Ewan McGregor e foi dobrado por James Arnold Taylor na versión orixinal de Star Wars: As Guerras Clon e na serie derivada desta.Obi-Wan Kenobi aparece por primeira vez en Star Wars Episodio IV: Unha nova esperanza. Luke Skywalker, personaxe principal do filme, xa o coñecía como un misterioso ermitán ao que chamaban 'Ben' Kenobi. Máis tarde, revélase como un vello jedi no exilio, e comeza a ensinar a Luke os camiños da Forza, unha misteriosa enerxía que dá orixe aos poderes dos jedi.Na nova triloxía, Obi-Wan aparece por primeira vez en Star Wars Episodio I: A ameaza pantasma, como un padawan ou aprendiz de jedi para despois pasar a se-lo mestre de Anakin Skywalker.de:Figuren aus Star Wars#Obi-Wan Kenobi


Presentación do Libro: "Alfonso Ortega Prada. Memorias":\nA Fundación Luís Tilve presentou, o sábado día 21, ás 12 horas, na sede do Ateneo de Ourense (R/ Curros Enríquez, 1) a súa última publicación: "Alfonso Ortega Prada. Memorias".\nNo acto interviu, ademais do Presidente da Fundación, Jesús Mosquera Sueiro, o Secretario Xeral de UGT-Galicia, José Antonio Gómez, o Secretario Xeral de UGT-Ourense, José Luís Fernández Celis, así como as dúas persoas que prepararon a edición, enriquecendo o texto orixinal, autobiográfico, con numerosas notas: Pilar Ortega González, neta de Alfonso Ortega, e Xavier Redondo Abal, historiador.\nAlfonso Ortega Prada, protagonista destas memorias, naceu en 1902 en San Xusto de Sanabria (Zamora), vivindo dende moi mozo en Xares (A Veiga), onde o seu pai exerceu como practicante. Foi secretario do Concello de A Veiga e da Sociedade Agraria de Xares, entidade adscrita a UGT. En representación do PSOE formou parte do Frente Popular, constituído en A Veiga en febreiro de 1936, e do Comité de Defensa da República, constituído en xullo do mesmo ano. Tralo golpe de Estado fascista estivo fuxido, como se conta nesta autobiografía, morrendo en 1944.\nNa presentación repartíronse exemplares da obra.


ANPA AGROMAR AGOLADA: O Día das Librerías volve este venres para invitar a "viaxar" lendo\nO Día das Librerías volve este venres para invitar a "viaxar" lendo\nOs establecementos celebrarán esta quinta edición con descontos e multitude de actividades para os amantes da lectura.\nBaixo a lema 'Ler é viaxar', as librerías españolas volven abrir as súas portas este venres con descontos e diferentes actividades para celebrar a quinta edición do Día das Librerías, unha xornada que quere converterse nunha festa para os amantes dos libros e a lectura.\nAsí, nesta celebración, organizada pola Confederación Española de Gremios e Asociacións de Libreiros (Cegal), librerías de toda a xeografía española ofrecerán un desconto do 5% en libros e abrirán ata as 22:00 horas.\nCon esta iniciativa, Cegal quere reivindicar a validez deste tipo de establecementos como punto de encontro onde conflúen coñecemento, lecer e entretemento, así como o papel social do libreiro.\nProxeccións audiovisuais, coloquios con escritores, contacontos e xogos para os máis pequenos completan a oferta lúdico-educativa nas distintas librerías da xeografía española, a fin de celebrar a gran festa dos libros.\nToda a información actualizada sobre o Día das Librerías está dispoñible na páxina web www.diadelaslibrerias.es onde se pode consultar a axenda de actividades que se realizará en cada establecemento.


San Xoán castrexo | culturagalega\nSan Xoán castrexo\n23 / 6 / 2003\nAs murallas do castro locen na noite cos fachos prendidos arredor de todo o seu perímetro. Dentro, a xente da vila celebra o solsticio de verán. A escena podería corresponder a habitantes da Galicia de hai dous mil anos, pero é unha realidade que se pode ver cada vintetrés de xuño en Castrolandín, en Cuntis. Esta tradición, perdida durante anos, foi recuperada polos veciños dentro dun programa para recuperaren o castro.\nOs veciños de Castrolandín celebran o San Xoán nun castro. O que a primeira vista pode parecer un feito excepcional, obedece en realidade a un costume que noutros tempos estaba fortemente arraigado na nosa terra. É unha celebración que se facía en moitas zonas. Na Ribeira Sacra, onde hai moitos castros, facíanse as fogueiras dentro, e con estacas, piñas e resina marcábase o perímetro da muralla, lembra Xurxo Ayán, un dos arqueólogos que están a colaborar na recuperación das tradicións vencelladas ao castro. Textos de antropólogos tan destacados coma Vicente Risco, Carmelo Lisón Tolosana, Antonio Fraguas ou González Reboredo corroboran esta idea, en boa medida descoñecida para o público xeral. Coma tantas outras das nosas tradicións, o Franquismo supuxo unha ruptura, ao seren prohibidas as cacharelas en moitas zonas polo perigo que supuña o lume.\nSalvar a festa, salvar o castro\nNa actualidade só se conservan este tipo de celebracións asociadas a castros en Castelo (Taboada) e en Vilelos (O Saviñao), onde tivo que ser recuperada por iniciativa dos veciños. En Castrolandín, o monte en que se celebraba este evento atopábase ata hai poucos anos cuberto por piñeiros e por maleza. A comezos dos anos noventa nacía neste lugar a Asociación de Amigos dos Castros, que iniciou un intenso traballo de limpeza e promoveu diversas actuacións para poñer en valor o castro. Dentro das súas iniciativas incluíron o manter as tradicións vencelladas a este espacio, e no ano 2000 comezaron a traballar na organización dun novo San Xoán no castro, recollendo información sobre o xeito en que se facía a celebración e preparándoo todo para o vintetrés de xuño do 2001. Ata agora estase cumprindo ano a ano este ritual, cunha importante participación dos veciños da zona, que se encargan en conxunto da preparación da festa.\nO traballo de facer festa\nO labor comeza dúas semanas antes da noite de San Xoán, cando a rapazada do lugar vai casa por casa recollendo os materiais para o lume, fundamentalmente piñas, madeira de amieiro e palla. Con estes materiais artellan o chamado castelo de San Xoán, un conxunto de atados vexetais composto por estacas en que se colocan as piñas cubertas de unto e de resina e que cobren todo o perímetro da muralla do castro situándose a poucos metros uns dos outros. Ás doce da noite acéndese a fogueira maior, situada no centro do recinto, e cando esta comeza a esmorecer, préndense teas nela e os participantes na festa van prendendo as diferentes estacas que conforman o castelo. Segundo recolle Xurxo Ayán dos vellos do lugar, era habitual noutros tempos que antes da media noite se prendese unha fogueira pequena, para que os da aldea veciña e rival prendesen inmediatamente a súa fachendeando de tela máis grande. Cando estaba esta no seu esplendor, os de Castrolandín prendían entón o seu morico grande de toxo, rindo de últimos contra os de Campo.\nPara que serve unha fogueira\nSegundo explica Xurxo Ayán nun estudio sobre a importancia antropolóxica do recinto de Castrolandín, é habitual que se produza unha apropiación simbólica dos castros por parte dos veciños da zona, outorgándolle novos significados e empregos a estes espacios. A celebración da fogueira de San Xoán, tería ao seu ver, tres vertentes simbólicas. Por unha banda cumpriría, coma no resto do país, unha función de ritual propiciatorio e purificador. Esta zona ademais presenta a peculiaridade de que as mulleres en idade fértil saltan a fogueira para favoreceren as posibilidades de ter descendencia. Por outra banda, a celebración da fogueira nun outeiro elevado serve como elemento de autoafirmación da aldea fronte ás veciñas, xa que o lume pódese ver desde máis lonxe. Finalmente, a festa ten unha función de cristianización dun lugar que funcionaría como punto de unión entre o mundo cotián dos veciños e o mundo oculto dos mouros que, segundo a tradición, e tamén en Castrolandín, habitan baixo a terra do recinto amurallado. A proximidade coa aldea permitiu, segundo Ayán, que o castro fose sempre un espacio social os rapaces xogaban ao fútbol nel, e foi sempre un lugar de celebracións e reunións para os habitantes da parroquia.\nHistoria na festa\nCoa intención de dar a coñecer entre os veciños a importancia dos castros e o xeito de vida dos seus antigos habitantes, coincidindo co San Xoán do 2002 a Fundación Terra Termarum, na que participa a Asociación de Amigos dos Castros, organizou uns obradoiros castrexos. Nestas actividades, organizadas en colaboración co Laboratorio de Arqueoloxía e Formas Culturais da Universidade de Santiago podíanse ver e empregar reproduccións de instrumentos da época castrexa, ademais de coñecer de xeito práctico as bases da arqueoloxía e o sistema de traballo dunha escavación.\nNa busca dun novo castro\nA festa é só parte dun ambicioso programa de recuperación e posta en valor deste espacio que uniu á Asociación de Amigos dos Castros, ao Concello de Cuntis e á Mancomunidade de Montes de Castrolandín na Fundación Terra Termarum. Coa colaboración da Universidade de Santiago e do Instituto de Estudios Galegos Padre Sarmiento están a traballar na creación dun plan director para a recuperación do castro, que na actualidade está pendente de recibir unha subvención do programa Leader da Unión Europea para a súa posta en valor. Vese así que unha festa pode servir para moito máis que para divertirse. Sobre todo se é San Xoán.


EN QUE CONSISTE O TEATRO?\nAfonso Daniel Rodríguez CASTELAO:Vida e obra.\nNaveu en Rianxo un 30 de xaneiro de 1886. Con once anos reúnese co seu pai e nai en 1895 como emigrado en Arxentina. Volve a estudar a Galiza Mediciña en Compostaela. Pero será unha profesión que non exerza: "Fixen mediciña por amor ao meu pai, pero deixei a medidiña por amor á humanidade". Gustáballe a arte e pintar e especializouse na caricatura.\nDebuxante: Comeza a colaborar en 1911 revistas e prensa cos seus debuxos algo qu enon deixará de facer. Son moi coñecidas as súas caricaturas publicadas baixo o título: "Cousas da vida". Traballará logo en Pontevedra a ata 1936 para o Instituto de Estatística onde comezarán os seus contactos co Galeguismo que dará paso a súa vida política. Outros traballos gráficos serán Galicia Mártir, "Atila en Galiza" ou "As cruces de pedra na Galiza"\nPolítico: Membro fundador do Partido Galeguista promoverá a craeción do 1º Estatuto de Autonomía de Galicia que s eaprobará en referendo en 1936. Razón pola cal Castelao estará en Madrid cando se produce o Golpe de estado de Franco e a Guerra civil. Esta é a causa que provocará o seu exilio en América e a súa participación co goberno republicano exiliado. Durante a\nEscritor: a)Ensaísta. Coñecemos xa algúns textos do seu libro Sempre en Galiza\nb) Como narrador ten novelas como: Os dous de sempre, pero destaca tamén bna creación de relatos curtos como: Cousas, Retrincos.\nc) Como dramaturgo ou autor teatral só escribe unha das referencias paara o teatro moderno en galego: Os vellos non deben namorarse que estrea en 1941 en Arxentina ao non poder volver a Galiza a causa do triunfo do Franquismo.\nCastelao morrerá sen poder volver a súa terra en 7 de xaneiro do ano 1950.\nComentarios (0) - Categoría: TEATRO - Publicado o 25-03-2021 07:17\nO lobo da xente máis coñecido\nComentarios (0) - Categoría: TRADICIÓN ORAL - Publicado o 24-03-2021 20:39\nOs nomes das cousas: A casa (páx. 106)\nA parasíntese (páx. 107)\nA casa rural e un barrio na cidade.\nLingua e sociedade: As variedades da lingua.(páx.108)\nOrtografía: Os signos de puntuación I (páx. 109)\nROSALÍA DE CASTRO: Vida e obra.\nRosalía e o mar.\nGramática: Pronomes persoais átonos. (páx.170-171) No blog\nA colocación dos pronomes átonos e o seu uso.\nComentarios (0) - Categoría: Xeral - Publicado o 11-03-2021 17:23


Por E.P. | SANTIAGO DE COMPOSTELA | 28/05/2017 | Actualizada ás 15:26\nA presidenta da xestora do PSdeG, Pilar Cancela, cre que o PSdeG necesita facer "unha oposición máis contundente" tras máis dun ano "sen unha dirección sólida". Tras a vitoria de Pedro Sánchez nas primarias socialistas, Cancela, afín a este, considera que o PSdeG debe ser "un partido forte que desenvolva un proxecto político consistente" que sexa capaz de facer unha oposición ao PP: "Non vou dicir dura, pero si contundente e construtiva".\nA presidenta da xestora do PSdeG, Pilar Cancela\n"Non sei se esa oposición está a facerse", indicou nunha entrevista en Cadea SER, para logo sinalar que este feito pode derivar da "situación de interinidade" que o PSdeG ten neste momento, tras máis dun ano "sen unha dirección sólida".\nActo seguido, pero sen nomealo, mandou unha mensaxe ao portavoz parlamentario do PSdeG, Xoaquín Fernández Leiceaga: "É certo que o grupo parlamentario está a facer un traballo excepcional, pero creo que temos que endurecer o noso discurso político nun sentido positivo".\nCancela puxo como exemplo a "barbaridade" que está a suceder cos Orzamentos Xerais do Estado, cun PP que, denunciou, veta as emendas da oposición "dunha maneira descarada", para o que conta, engadiu, "co apoio incondicional de Cidadáns".\nA deputada socialista quere "recuperar os 600 millóns para Galicia" do últimos PGE do expresidente do Goberno socialista José Luís Rodríguez Zapatero, algo que, na súa opinión, ao presidente da Xunta, Alberto Núñez Feijóo, "non lle importa demasiado porque se está encartando aos posicionamentos que lle marcan desde Madrid". "Parece que non existe e Galicia non ten unha voz que a defenda", lamentou.\n"Nós temos que facer ese papel", reivindicou, para logo asegurar que "non hai ningún sector estratéxico do que Feijóo poida facer un balance positivo". Ante ese escenario, Cancela preguntouse o seguinte: "Como é posible que non haxa unha oposición contundente enfronte? É a nosa obrigación, estamos aquí para iso".\nNeste sentido, fixo fincapé en que o PSOE e o PSdeG non están sós á hora de facer oposición, á vez que lembrou que tanto Pedro Sánchez como ela defenderon sempre que a esquerda está "obrigada a entenderse e tender pontes", xa que é "o único modo", sostén, para "expor gobernos alternativos á dereita".\nIso si, matizou que "non a calquera prezo" nin "de calquera xeito". "Teremos que educarnos todos en ter a capacidade de falar e chegar a puntos de encontro", opinou Cancela, quen cre que o goberno do PP, tanto no Estado e como en Galicia, está a ser "absolutamente nefasto para a cidadanía".\n"LA VICTORIA É DO CANDIDATO E DA MILITANCIA"\nA deputada socialista cre que os 'congresillos' provinciais e as súas asembleas previas leváronse a cabo "con moita normalidade", a pesar de casos, indicou, como o congreso local de Vigo, onde se impuxo a lista dos afíns a Susana Díaz impulsada polo alcalde, Abel Caballero, con quen Cancela admite "moitas discrepancias desde o punto de vista orgánico". Este feito, a xuízo de Cancela, "contradí" o sucedido nas primarias nesa mesma agrupación, onde gañou Pedro Sánchez.\nNo entanto, o sector de afíns ao vencedor das primarias do PSOE fíxose cos 16 postos de delegados que representarán aos socialistas da provincia de Pontevedra no Congreso Federal. En concreto, é Gonzalo Caballero quen encabeza a lista de delegados do PSOE de Pontevedra, seguido por Maica Larriba e o alcalde de Vilagarcía, Alberto Varela, en terceiro lugar. Marta Freire de Moaña e o alcalde de Pontecaldelas, Andrés Díaz, completan o cinco primeiros postos.\n"O que gañou as primarias foi Pedro Sánchez, e punto. A vitoria é dun candidato que se presentou e unha militancia que de forma impresionante apoiouno. Eses son os dous protagonistas. Non hai máis", resolveu Cancela.\n"DEMASIADO TEMPO NA INTERINIDADE"\nÁs portas do Congreso Federal, Cancela cre que aínda é "apresurado" falar de decisións sobre Galicia pero, tras a cita do 18 de xuño, chegará o momento de tomar unha decisión para pór fin á "situación de indeterminación" do partido na comunidade.\nAínda que inicialmente non tocaría congreso autonómico ata setembro, a nova dirección de Pedro Sánchez pode fixar outra data. A deputada evitou situarse sobre xullo, pero si deixou claro que, ao seu entender, "o PSdeG leva demasiado tempo nunha situación de interinidade" e que "canto antes se resolva, moito mellor".\nSobre a súa posible candidatura á Secretaría Xeral, asegurou que non a analizou: "En absoluto. Non forma parte da miña preocupación nin ocupación". Con todo, espera que as próximas primarias galegas non supoñan unha nova etapa de "confrontación" no PSdeG, algo que non existiu na anterior cita, a que gañou Gómez Besteiro, pero si na convocatoria estatal.


Campioa Galega Absoluta de Dificultade en Escalada – ..:: CLUB PEÑA TREVINCA ::..\nCampioa Galega Absoluta de Dificultade en Escalada\nAraceli Vale fixose có primeiro posto no Campionato Galego de Dificultade de Escalada en categoría Absoluta celebrado en Lugo este sábado. ¡Queremos desexarte unha enorme noraboa! A nosa socia con tan só 16 anos, desbancou a todos no campionato de categoría Absoluta.\nCando se xunta a forza da xuventude coa ilusión e o apoio familiar e do entorno o éxito está case asegurado. E así aconteceu o pasado sábado 24 de outubro no rochódromo de Lugo cun novo éxito desta moza deportista.\nCon tan so 16 anos superou a competidoras de máis idade e experiencia grazas ao seu esforzo e sobre todo a súa constancia que, como pasa noutras modalidades deportivas, é imprescindible si se quere manter un nivel competitivo axeitado.\nResumo no seguinte vídeo da TV de Lugo\nO éxito de Araceli, socia do club xunto ca toda a súa familia dende hai sete anos, ven sendo tamén o éxito de todas as persoas que a rodean e apoian neste obxectivo, e entre elas está o seu preparador e técnico da EGAM José Juan Domínguez.\nA escalada, para aqueles que non estades moi metidos na materia, é xa unha modalidade olímpica e tiveramos disfrutado dela de non ser polas circunstancias actuais. O club, levado tamén pola ilusión de estas socias, Estela Miles, Campiona sub -16 no 2019 en Ourense, Araceli Campiona 2019-2020 e Natalia Vale que lle anda ás costas a súa irmá, está a facer o posible para facilitar o labor e poñer os medios para facer realidade os seus soños. (As tres saben o que é representar a Galicia en competicións nacionais).\nCon esta idea, a pesares das dificultades, neste mes de outubro botamos a andar de novo as xornadas de escalada no rochódromo da UVigo ata o mes maio, onde 50 persoas adestran ao longo da semana e das cales 12 están en idade inf-xuvenil.\nFelicitamos pois a nosa Campiona Araceli Vale desexando sobre todo que sexa feliz e aproveitamos para dar a nosa noraboa a todos e a todas que lle axudan a facer posible esta realidade. O noso agradecemento, como non, aos responsables de deportes da Uvigo, o noso terreo de xogo, que nos facilitan moitísimo o traballo e son uns colaboradores excelentes, ¡Moitas grazas!\nDeixámosvos testemuñas de como recolleu a noticia a prensa estes días:\nNoticia na web da Voz de Galicia, preme aquí\nTamén queremos agradecer a todos os participantes na competición por manter as medidas de seguridade e hixiene necesarias polo protocolo COVID-19. O espectáculo fíxose sen público e con todas as medidas precisas para que a seguridade fose o primeiro.\nTodas as noticias e fotos ó detalle dos bloques da competición neste enlace\nA clasificación do campionato, preme aquí\nMas antiguo Bautismo de mergullo: O mar non é só para pescar


WordPress.org\t11 Xuñ 2012 | Por: comunicacion | Comentarios desactivados\tO software libre chega, con Abalar, ao 50% dos colexios galegos de primaria e secundaria no vindeiro curso\nNo curso 2012/2013, 165 novos colexios galegos de primaria e secundaria entrarán a formar parte do proxecto Abalar, que ten por obxecto a completa alfabeticación en TIC da ensinanza galega, e que está desenvolvido en software libre.\nA Xunta de Galicia e a Asociación de empresas galegas en software libre chegarán no vindeiro curso ao 50% dos centros de ensino galego co proxecto Abalar. En total, esta iniciativa que pretende a integración total das TIC no día a día do nosos ensino, estará en marcha en 535 centros escolares, 165 dos cales se incorporarán co comezo do novo curso en setembro.\nA formación e implicaicón do persoal docente é neste caso tan importante coma a calidade e operatividade das tecnoloxías empregadas no proxecto. No desarrollo de Abalar traballa también Agasol, polo que o uso do software libre é tamén neste caso un referente de aposta por unha nova forma de coñecemento e de interacción coa tecnoloxía por parte dos máis novos.\nA idoneidade de iniciar aos escolares nas TIC a través de proxectos como Abalar, sustentados en ferramentas de software libre está a ser un referente internacional. O proxecto foi obxecto de estudo para a súa posible aplicación noutros países, e supón a base para unha nova forma de educación, de coñecemento e de interacción coas TIC no día a día dos escolares.\nPodes seguir a resposta a esta anotación a través do RSS 2.0 feed. Comentarios e Pings non están permitidos.\t« A empresa galega Queres, socia de Agasol, premiada internacionalmente pola mellor solución 2012 en software libre\nConvócase o “V Premio ao mellor proxecto fin de carreira con Software Libre” »


Carlos Gómez: «En Ferrol hai moitas familias que viven en condicións dramáticas»\nFerrol: Carlos Gómez: «En Ferrol hai moitas familias que viven en condicións dramáticas»\nAdvirte de que, entre os máis desfavorecidos, «a pobreza non retrocede»\nFerrol / la voz 05/11/2017 05:00 h\nCarlos Gómez (Neda, 1972), doutor en Psicoloxía (é máster en Psicoloxía Clínica e en Psicoloxía Forense), ademais de diplomado en Ciencias da Educación e profesor do Instituto Teolóxico Compostelán, centro pertencente á Universidade Pontificia de Salamanca. Pero, por riba de calquera outra cousa, é sacerdote: párroco da igrexa ferrolá de Nosa Señora do Carme. E tamén un profundo coñecedor, polo intenso labor social que se leva a cabo desde a súa parroquia, da situación na que se encontran moitos colectivos desfavorecidos da cidade de Ferrol.\n-¿Verdadeiramente estamos saíndo da crise, ou segue habendo sectores da poboación que teñen graves problemas para subsistir?\n-Os datos demostran que non estamos mellor que hai catro anos. Só na parroquia do Carme atendemos a 28 familias que non son capaces de subsistir por si mesmas. E coñecemos moi ben a súa realidade. Son xente que en moitos casos ten nenos. Familias que reciben a mínima axuda das administracións públicas ou que a miúdo nin sequera teñen axudas dese tipo. En Ferrol hai moitas familias que viven en condicións dramáticas.\n-¿Entón, a pobreza non retrocede?\n-Non, a pobreza non retrocede. Algunhas familias que están en situación de pobreza ás veces acceden ao mundo laboral, pero enseguida aparecen outras que se quedaron sen ingresos, ou nas que só poden atopar traballo por moi pouco tempo, e un traballo moi mal retribuído. A día de hoxe, a pobreza non vai a menos.\n-A solidariedade segue sendo imprescindible.\n-Por suposto. A solidariedade é imprescindible. Nós nos poderiamos estar levando a cabo o labor que facemos en Cáritas Parroquial sen o apoio de xente como Noemí, Fina, Javier e toda a xente que colabora coa parroquia. Tampouco, por suposto, sen o apoio constante de Cáritas Diocesana de Mondoñedo-Ferrol. E hai que dicir tamén que temos un grupo de persoas que durante todo o ano fan labores de costura, un traballo de moita calidade e moi especializado, a beneficio de Cáritas da nosa parroquia. E ademais facemos cousas coma o noso Rastrillo Solidario e as campañas de recollida de alimentos ou os concertos benéficos, nos que este Nadal, o día 30 de decembro, teremos á Escolanía da Catedral de Santiago. Traballamos todo o ano. Loitar contra a pobreza é algo que require un labor constante.\n-¿A Igrexa ten que ter hoxe, máis que nunca, un compromiso prioritario cos que sofren?\n-Si, claro. E cando falamos de Igrexa falamos de todos os bautizados. Iso forma parte constitutiva do ser da Igrexa. Pero ademais hai que facelo con eficacia e con eficiencia. Á hora de canalizar a axuda hai que procurar ser o máis eficaces posible. E gustaríame que as Administracións públicas non se despegasen da verdadeira realidade das familias.\nFerrol ciudad Neda Santiago ciudad Mondoñedo Pobreza


Efe 22 enero 2020 22:30 h.\nAta agora contabilízanse 17 mortes\nAs autoridades chinesas decidiron este mércores pechar todos os transportes en Wuhan, cidade de 11 millóns de habitantes onde comezou o brote de pneumonía que ata o momento deixou polo menos 17 mortos, e impedir calquera saída da cidade "sen razóns especiais".\nNunha concisa circular publicada polo novo posto de mando para o control e prevención da pneumonía da cidade pasadas as 03.00 hora local (19.00 GMT do martes) establécese que a partir das 10.00 hora local (02.00 GMT) deste mércores, suspéndense o "transporte público urbano, o metro, o ferry e os transportes de pasaxeiros de longa distancia".\nAsí pois, o aeroporto e a estación de tren quedarán "temporalmente pechados" para saír da cidade e, de feito, prohíbese que ningún cidadán "saia de Wuhan sen razóns especiais" ata novo aviso.\nA prohibición chega tan só un día antes do equivalente no calendario lunar chinés á Noitevella, xa que o vindeiro sábado celébrase o Ano Novo chinés, a principal época festiva do ano no país, na que millóns de persoas viaxan para reunirse coas súas familias.\nEsta drástica medida ten como obxectivo, segundo o comunicado, "cortar de forma efectiva a transmisión do virus, conter con determinación a inercia da propagación da epidemia e garantir a seguridade das vidas e a saúde da xente".\nO Goberno da cidade tamén emitiu un bando na que establece a obrigación de levar máscara en lugares públicos; o persoal das institucións públicas tamén deberá levala durante as súas horas de traballo.\nEsta mesmo mesmo mércores, as autoridades da provincia centro-oriental de Hubei, da que Wuhan é capital, elevaran o número de casos confirmados na rexión a 444, e o de mortes a 17 -polo momento non se confirmaron falecementos noutras provincias-.\nEstas cifras, que soamente corresponden á citada provincia, xa son superiores ao balance a nivel nacional que ofrecera a Comisión Nacional de Sanidade o martes pola mañá.\nNa páxina oficial da citada Comisión aínda non se actualizou o balance nacional, aínda que un conteo levado a cabo polo diario estatal Global Times fala dun total de 544 casos en toda China. Tamén se detectaron casos ata agora en Tailandia, Xapón, Taiwan, Corea do Sur e Estados Unidos.\nNa popular rede social Weibo, o equivalente chinés de Twitter, a etiqueta máis comentada era "Wuhan, cidade pechada", e a maioría de tendencias versaban sobre a xa coñecida como pneumonía de Wuhan, provocada por un novo tipo de coronavirus similar ao da síndrome respiratoria agudo e grave (SARS), enfermidade que deixou máis de 600 mortes en 2003.\nHoras antes de que se anunciase a prohibición sobre o transporte en Wuhan, o diario estatal China Daily publicara un editorial no que aseguraba que "se é necesario, as viaxes desde a cidade han de ser prohibidos" para tratar de conter a propagación do virus.\nChina pecha todos os transportes na cidade onde comezou o brote de...\nTwitter suspende a conta de Vox por "incitación ao odio"


Por Beatriz Martinez hace 1998 días\nA miña impresión sobre os primeiros días de contacto coa asignatura foi moi satisfactoria, e á vez, tamén espertou en min curiosidade. No meu primeiro Practicum nun aula de Infantil, tiven a oportunidade de coñecer a unha mestra interesada co manexo das novas tecnoloxías nas aulas de Educación Infantil. Cría que os nenos de hoxe en día debían aprender na aula como aprenden nas súas vidas fóra da mesma, polo que o uso da tecnoloxía era un aspecto imprescindible nos tempos que corren. Con ela coñecín recursos da rede moi interesantes e que funcionaban moi ben.\nNa miña vida persoal puiden aplicalos máis tarde, e afirmei como os nenos de hoxe en día se desenvolven moi ben coas tecnoloxías. Por iso, cheguei a esta asignatura con ganas de aprender moito máis acerca das tecnoloxías en relación coa educación. Debemos conseguir un aula aberta ao medio, e non cabe dúbida de que a nosa sociedade non pode entenderse sen a tecnoloxía. Como futuro mestra, creo que poden resultarme de moita utilidade estes coñecementos.\nSen embargo, non só creo oportuno a necesidade de aprender o manexo das tecnoloxías e os recursos que ésta nos proporciona. Sen ón coñecer de verdade como poden mellorar a aula a introdución da tecnoloxía no sentido má is amplo do termo. Porque non importa só saber que utilizar ou ter os recursos adecuados, senón saber como e ante todo, o porqué de introducir nun aula a tecnoloxía. Por iso, espero que esta materia me ensine os pros e os contras da tecnoloxía e como podo asegurar nun aula as mellores experiencias para os meus futuros alumnos.\nRespecto a metodoloxía de traballo, a primeira sesión expositiva resultoume moi interesante porque de verdade cambiaba un pouco o traballo convencional do discurso do mestre para transmitir os seus contidos. Foi unha clase amena na que ademais de facernos pensar, coñecimos novos recursos para a transmisión de contidos, neste caso nun aula de Universidade. En conclusión, teño moitas expectativas en torno a esta materia que espero que poida cubrir durante estes catro meses.


Vieiros: Galiza Hoxe - "A maquinaria da USC ao servizo da investigación", comprométese Fernández Prieto\nDefende o desenvolvemento dun Plano Estratéxico neste eido, que mellorará a captación de recursos e dos mellores talentos para poñelos ao servizo do país.\nRedacción - 19:15 19/04/2010\nTags: eleccións Lourenzo Fernández Prieto reitorado USC\nA dúas semanas das eleccións na Universidade de Santiago de Compostela (USC), Lourenzo Fernández Prieto presentou a súa estratexia de investigación e internacionalización, recollida na súa candidatura. O catedrático de Historia Contemporánea adiantou que porá “a maquinaria da USC ao servizo de todos os investigadores” e comprometeuse a promover, nos seis primeiros meses de mandato, un Plano Estratéxico de Investigación.\nEsta planificación partiría da premisa de mellorar a captación de recursos estatais e europeos, “garantindo a sustentabilidade da infraestrutura investigadora da USC”. Neste tema, apuntou como un eixo importante “o favorecemento das alianzas internas para competir por eses recursos” e “a construción dunha estratexia estábel na busca de socios na sociedade civil”. Tamén avogou por planificar o desenvolvemento das infraestruturas “con criterios rigorosos”: “trátase de evitar investimentos insostibles, na lóxica de colocar á xente, aos equipos de investigación, antes que os edificios”, dixo.\nAposta polas Ciencias Sociais e as Humanidades\nNa mesma liña, Fernández Prieto asegurou que apostará por “accións decididas e concretas no impulso das estratexias investigadoras nas Ciencias Sociais e Humanidades, para tirar proveito de todas as capacidades da institución no ámbito investigador. Tamén reiterou a importancia de potenciar a captación dos mellores talentos a través dos programas dispoñíbeis de recursos humanos (Parga Pondal, Ramón y Cajal, Marie Curie ou similares).\nFinalmente, adiantou a súa pretensión de potenciar na investigación as apostas estratéxicas vinculadas aos intereses do país, aglutinando aos sectores socioeconómicos de Galiza, como o Campus Agrario de Lugo. Asegurou que “debe converterse nunha referencia europea na xeración de coñecemento, tecnoloxía e innovación arredor do agro como sector produtivo e do mundo rural como espazo social e territorial”.\nFernández Prieto aposta por "pór a maquinaria da USC ao servizo de todos os investigadores"


Receita de Sopa fría de Cogombro e Iogur grego - Mercadona\nReceita de Sopa fría de Cogombro e Iogur grego\nUnha boa crema fría é unha maneira apetecible e fácil de consumir verduras. Cos cogombros frescos que encontrarás en Mercadona, podes preparar esta deliciosa Receita de Sopa fría de Cogombro e Iogur grego que sorprenderá aos teus familiares e amigos.\nCoa achega dunhas gambas rustridas, conseguirás darlle un toque orixinal a esta sopa fría, que podes servir como primeiro prato. Engade un toque diferente á túas comidas!\nSigue o vídeo da receita de Sopa fría de Cogombro e Iogur grego:\n1 cunca de iogur grego natural\n3 cogombros pelados e cortados en anacos\n300 g de gamba pelada crúa\nSigue paso a paso esta orixinal receita e prepara unha deliciosa e apetecible Sopa fría de Cogombro e Iogur grego.\n1. Rustrir o allo cortado en láminas con pouco aceite.\n2. E refogar as gambas. Reservar.\n3. Botar nun batedor o cogombro pelado e cortado, pero deixando algún resto verde da súa pel para darlle cor á crema. Engadir o iogur grego natural, o sal, unha chisca de pementa branca, un xeneroso chorro de aceite de oliva e unha cullerada pequena de azucre branco.\n5. Servir a sopa de cogombro nunha cunca.\n6. Engadirlle unhas gambas ao allo.\n7. Incorporar uns anaquiños de cogombro.\n8. E un lixeiro chorriño de aceite.\nEsta Sopa fría de Cogombro e Iogur grego é un primeiro prato delicioso. Co sabor especial que lle achegan as gambas rustridas, sorprenderás os teus invitados.\nOutra receita lixeira e saborosa a base de verduras é esta Receita de Espirais de Cabaciña con Pesto de Pistacho.\nO broche de ouro para a túa comida ou cea pode ser un xeado. Se queres aprender a preparar un delicioso, aquí tes esta Receita de Xeado de Té Matcha.\nReceita de Poké de Cangrexo


O Goberno local de Miño alcanza un acordo coa Deputación para que asuma o 100% do custo de renovación do campo de futbol | Concello de Miño\nO Goberno local de Miño alcanza un acordo coa Deputación para que asuma o 100% do custo de renovación do campo de futbol\nO Goberno local de Miño alcanzou onte un acordo coa Deputación para que o ente provincial asuma o 100% do custo da renovación do céspede artificial do campo de futbol de Gallamonde. Iste foi o compromiso ao que chegaron esta mañá o presidente provincial, Valentín González Formoso, co alcalde Ricardo Sánchez. Temos que destacar a disposición evidenciada por González Formoso e debemos mostrarnos moi satisfeitos por lograr este importante investimento para o municipio.\nA reunión de hoxe foi o primeiro contacto institucional que se ten respecto da mellora do campo de futbol entre ambas administracións. Ata a data só rexistráronse contactos de carácter informal entre a directiva e o Goberno provincial, pero tras o encontro de hoxe, no que houbo un entendemento total, quedan definidas as prioridades de actuación no campo e os estándares de calidade cos que o Concello está a redactar o proxecto. Lograr o compromiso por parte do presidente é moi tranquilizador para nós. Logramos blindar este importante investimento para Miño. Ademais comprobamos que estamos en total sintonía.\nActualmente o Goberno local de Miño atópase redactando o proxecto para a mellora do campo de futbol de Gallamonde a través da Federación Galega de Futbol, quen esta levando a cabo o traballo tanto técnico como de asesoramento. Ao longo das próximas semanas darase a coñecer o anteproxecto e coñecerase a cifra definitiva á que ascenderá a licitación desta obra que se aproxima aos 180.000 euros de investimento..


A Xunta entrega as chaves de nove vivendas de alugueiro nas Pontes destinadas a menores de 35 anos e maiores de 60 - Noticias de Galicia\nA Xunta entrega as chaves de nove vivendas de alugueiro nas Pontes destinadas a menores de 35 anos e maiores de 60\nPUBLICADO EN: Noticias de Galicia ► A Coruña ► As Pontes ► Galicia ► Local Portada ► Portada dereita ▼\nO delegado territorial da Xunta na Coruña, Ovidio Rodeiro, entregou hoxe as chaves de vivendas que a Xunta de Galicia, a través do Instituto Galego da Vivenda e Solo (IGVS), pon a disposición de demandantes menores de 35 anos e maiores de 60 anos. Trátase de nove pisos situados no termo municipal das Pontes de García Rodríguez, concretamente na rúa Sergio Riveira Chao, e que son cedidos en réxime de alugueiro social cunhas rendas que oscilan entre os 61,99 de máxima e 49,48 de mínima. Todas as vivendas contan con garaxe e rocho e a superficie útil dos mesmos vai dende os 43,52 m2 aos 54,52 m2,\nAs vivendas proceden do patrimonio do IGVS para atender casos de necesidade. Son 2 pisos de 2 dormitorios e outros 7 de 1 dormitorio. As vivendas adxudícanse por proposta da Comisión Provincial de Vivenda, na que están representados a Xunta e o concello de cada caso. A adxudicación definitiva correspóndelle á conselleira de Medio Ambiente, Territorio e Vivenda entre persoas seleccionadas do Rexistro Único de Demandantes de Vivenda.\nOvidio Rodeiro saudou persoalmente aos novos inquilinos e fixo entrega das chaves e sinalou que “a estas persoas, que reciben vivendas públicas, hai que sumar as beneficiadas polo Bono de Alugueiro Social e outras medidas adoptadas pola administración autonómica para apoiar ás persoas que precisan dunha axuda para garantir o seu dereito á vivenda”\nA Xunta conta con 12 medidas para facer fronte aos desafiuzamentos e en defensa do dereito á vivenda. Entre as devanditas medidas atópanse a dación en pago das vivendas protexidas, o realoxo de afectados por execucións hipotecarias, o aprazamento xudicial dos desafiuzamentos, o programa Reconduce, o plan Rehavita, para facilitar o acceso á vivenda dos máis necesitados ou o acordo coa Valedora do Pobo para atención dos problemas en materia de vivenda. Existen, así mesmo, programas como o Bono de Alugueiro Social, o censo de Vivendas Baleiras ou o asesoramento xurídico gratuíto aos afectados por procesos de desafiuzamento.\n9 de xaneiro de 2019 | 16:16\t• Sen comentarios


Carballos da miña carballeira\nQue sempre estivestes na miña retina,\nonde queira que desterrado andei:\nPrimeiro nas areas daquel deserto\nonde os meus carballos se volveron espiñosos,\npunzándome a alma cada vez que vos lembraba.\n¡Deus, que diferente foi o daquelas andoriñas\nque comigo emigraron\npois elas precisaban calor\npara os seus corpos aterecidos,\npero a min, coa secura africana,\níaseme o zume da alma galaica,\ncriada na verdura dun castro verde;\nque se me quedou erma, sen bagoas e sen poesía!\nOutro desterro tiven,\ncando menos o esperaba,\ndaquela que me esfargallaron o niño,\npero grazas ao señor “Ford”,\nnesta ocasión podía ir, e volver, e volver a ir,\nachegarme ao berce,\ne chorar sobre o verde do meu contorno\ncoa esperanza de que das miñas bágoas,\ndas de agora,\ncal fluxo de araña,\no seu niño reconstruiría,\n¡así tivese que manterme de landras!\nCarballos da miña carballeira,\nxa podo ve-lo amencer cabe vosa,\ná vosa sombra,\nasí que estou seguro de que as miñas cinsas,\nresucitarán nun corpo glorioso,\nque incluso formarei parte\ndesas follas vizosas.\n¡Grazas, Señor, pola carballeira,\ne tamén polo niño,\npor este castro dos meus entregos\nao que me permitiches volver,\nlibre e definitivo!\nEditado por Amigos do Patrimonio de Castroverde as 23:44


6 de abril de 2010 A Mariña-El Progreso\nLucía: 'Temos moitas ilusións postas en superar a primeira eliminatoria'\nUnha das xogadoras máis expertas do Burela FSF é Lucía Nespereira, que ademais é a máxima goleadora laranxa, con 21 goles. A peche é consciente de que o seu equipo chega á XVI Copa de España, en Ourense, como pera en doce para o Femesala Elche, un dos favoritos ao título, pero non quere conformarse co papel que todo o mundo lles adxudica. “Imos xogar as nosas bazas. Estamos traballando moito para intentar dar a sorpresa e non renunciamos a nada. Non imos como vítimas, senón que temos postas moitas ilusións en gañarlle ao Elche e superar a primeira eliminatoria”, sinalou a xogadora, que non cre que o seu equipo teña moito que gañar e pouco que perder. “Iso é unha parvada. Se perdemos quedamos eliminadas e fóra da Copa. Temos moito que perder porque queremos avanzar todo o posible”, explicou.\nO duelo co Elche na liga concluíu con triunfo para as ilicitanas, aínda que non coa superioridade que moitos podían prever. “Foi un encontro con dúas partes moi diferentes. No primeiro tempo pasaron por enriba de nós, pero no segundo fomos mellores e tivemos as nosas opcións para acadar algo positivo”, asegura a xogadora, que fala dos puntos fortes e febles do rival. “É un equipo moi experto, que leva moito tempo xogando xunto e que traballa ben a nivel colectivo. Talvez o seu maior problema é que non ten unha rotación moi ampla e acusa os cambios. A súa escasa profundidade de cadro pode beneficiarnos”, engadiu.\nO choque do venres podería resolverse en pequenos detalles. “Se nos poñemos por diante no marcador temos moitas posibilidades de gañar o encontro, pero o que temos que pensar é que se imos por detrás non debemos poñernos nerviosas”, asegurou Lucía, que espera ver a mellor versión do Burela FSF. “Traballamos moito nas últimas semanas e espero que o plasmemos na pista. De feito, nos últimos encontros da liga acusamos esa carga de traballo, con dobres sesións que nos quitaron frescura”, explicou a xogadora que considera o Elche como un dos favortios ao título, xunto co Cajasur e o Móstoles. “Son os equipos que están loitando polo título de liga e iso quere dicir que están un chanzo por riba do resto”, concluíu a xogadora do conxunto mariñán.


PAVILLÓN DE REPOUSO – ISAGA rinde homenaxe á doutora Olimpia Valencia | Galeguizar Galicia\nPAVILLÓN DE REPOUSO – ISAGA rinde homenaxe á doutora Olimpia Valencia\nA Irmandade da Sanidade Galega (ISAGA), organización que promove a utilización do galego no ámbito sanitario, celebra a súa Asemblea anual en Vigo, o día 26 de novembro, na que rende homenaxe á doutora Olimpia Valencia. Esta será a sexta edición do encontro, no que tamén se incorporarán 40 novos irmandiños-as, persoas comprometidas co idioma galego no desempeño do seu labor profesional.\nEn anos anteriores ISAGA honrou a memoria de Manuel Reimondez Portela (o médico dos pobres da Estrada, autor do libro “Un médico na aldea”) en 2011; a de Ramón Obella Vidal (investigador, empresario cofundador de Zeltia e galeguista) en 2012; a de Fausto Galdo (pioneiro da Reumatoloxía en Galicia e reputado gastrónomo) en 2013; a de Xosé Manuel López Nogueira (ilustre psiquiatra compostelán, de profundo coñecemento filosófico recollido no libro “Dialéctica existencial y psicoanálisis”) en 2014; e lembrou a Manuel Peña Rey (galeguista e xinecólogo, pioneiro desta especialidade en Ourense na primeira metade do século XX)en 2015.\nNeste 2016, ISAGA recupera para a memoria colectiva a figura de Olimpia Valencia (Baltar, Ourense, 1898 – Vigo, 1987), unha muller moi avanzada para a súa época que, en 1925, converteuse na primeira galega en obter a licenciatura de Medicina (cun brillante expediente académico) e foi tamén a primeira muller en exercer a especialidade de Xinecoloxía. En 1928 estableceuse en Vigo e deuse a coñecer cunha placa na porta e cun anuncio na prensa: “Olimpia Valencia. Especialista en enfermedades de la mujer”. Nun principio tivo moitas dificultades para que lle recoñecesen a súa condición de “médico”, mais pouco a pouco foi gañando prestixio profesional.\nHoxe asistimos a unha crecente feminización da profesión médica, pero hai cen anos a situación era ben distinta: a presenza da muller na Universidade era mínima e o exercicio da medicina era un espazo estritamente masculino. A doutora Olimpia Valencia demostrou posuír unha vocación ben definida e unha gran personalidade, para vencer as fortes resistencias e presións sociais ante o acceso dunha muller a unha profesión considerada daquela propia de homes. Era unha muller culta e socialmente activa, tivo relación con intelectuais galeguistas (Valentín Paz-Andrade, Álvaro das Casas) e comprometeuse na defensa do Estatuto de Autonomía. En 1937, xa iniciada a guerra, foi detida pola Garda Civil e acusada de pertencer ao Partido Galeguista. Non tardou en saír en liberdade, polo seu comportamento e despois de facer un xeneroso “donativo”. Foi sinalada como “roxa” e moitas persoas deixaron de ir á súa consulta. Foi capaz de resistir as presións e o boicot, conseguiu praza como médica da Seguridade Social e exerceu a profesión durante décadas. Despois de xubilada aínda continuou na súa consulta privada ata os oitenta anos.\nOlimpia Valencia é unha pioneira, unha muller íntegra, exemplar no seu compromiso, que levou unha vida austera dedicada ao exercicio da profesión a ao servizo aos seus conveciños. Hai unha rúa en Oia que leva o seu nome, pero poucos saben de quen se trata. ISAGA quere recuperar a súa memoria, porque este país necesita referentes, precisa revisar e súa historia recente e honrar ás persoas xenerosas que traballaron toda a vida para axudar aos demais e procurar un futuro mellor.\nArtículo anteriorGalicia Dixital – Olimpia Valencia, pioneira da xinecoloxía en Galicia\nArtículo siguienteFaro de Vigo – Olimpia Valencia, pioneira da xinecoloxía en Galicia\nDiario de Pontevedra – Sabemos que esta pandemia hai que solucionala na primeira liña de batalla\nLa Voz de Galicia – Recoñecen ao doutor García-Sabell polo seu labor a prol da menciña e o galego\nLa Voz de Galicia – Descubren una escultura y celebran un acto académico en memoria de García-Sabell\nGalicia Dixital – Olimpia Valencia, pioneira da xinecoloxía en Galicia\nLa Voz de Galicia – A Estrada acoge la constitución de...


Febreiro 2015 – Páxina 4 – A Nosa Voz\nResulta sorprendente a cantidade de actividades que se fan nunha Diocese pequena como a de Lugo.\nOs últimos oito días foron especialmente fructíferos neste sentido. A lista de eventos creo que foi insuperable: xornadas, cursiños, campañas, novenas, conferencias, vixilias, celebracións de santos e todo o demais que fan as parroquias de fóra da cidade. Pódese dicir que foi unha semana de Fe, Esperanza e Caridade\nTodo para achegarnos máis a Deus, coñecer mellor a Xesucristo e sentirnos membros vivos da Igrexa.\nNon se trata de facer por facer nin de ir por ir. Trátase de compartir e animar a fe, de alimentar a esperanza e de practicar a caridade con Deus e cos irmáns.\nCategorías OpiniónEtiquetas celebraciónDeixa un comentario\nCatro claves da nova etapa evanxelizadora\n05/02/2015 por A Nosa Voz\nO segundo día das Xornadas Abertas de Teoloxía contou coa presenza da misioneira idente Lourdes Grosso, que deu as claves da nova etapa evanxelizadora:\nPara Lourdes Groos, non debemos limitarnos a facer obras apostólicas, senón que nós mesmos seremos misión: “poñeremos en clave misioneira a nosa actividade cotiá: que son novicio, estudante, poñer en clave misioneira esa etapa; que son pai de familia, poñer en clave misioneira a vida familiar; que son relixioso, poñerei en clave misioneira esa adicación”.\n“A nova etapa evanxelizadora está marcada pola alegría. Ser evanxelizador, ser misioneiro é estar alegres. Se nos ven alegres, non fai falta que digamos moitas cousas, pois o mundo necesita alegría.\n“Tamén é necesaria a renovación do encontro persoal con Cristo, a través da oración. Isto é causa da alegría.\n“Finalmente, cómpre a misericordia: Unha vida consagrada, agradecida, alegre, esperanzada, íntima no Señor é misericordiosa non ten en conta o mal senón que mira aos ollos da persoa e quere rescatala de onde estea”.\nUnha das formas da vida consagrada está representada polos Institutos Seculares\n04/02/2015 04/02/2015 por A Nosa Voz\nJosefina Palmeiro é unha das 49 aliadas presentes na Diocese de Lugo. Non en todos os sitios hai tantas aliadas como en Lugo. Na mesa redonda con que se iniciaban as Xornadas Abertas de Teoloxía explicou o que eran os Institutos seculares (máis información) e concretou na Alianza en Xesús por María, cuxo carisma é vivir a virxinidade consagrada no medio do mundo, chegar ao amor por camiños de pureza.\nEn palabras de Josefina Palmeiro, “a vida das aliadas é dispersa, cada unha está coa súa familia, vive a súa profesión, está onde a vida a pon. Aínda que vivimos dispersas temos unha casa onde nos reunimos xeralmente os domingos.\n“A miña vocación naceu principalmente por coñecer a outra aliada, Eu preguntábame: “Que é esta muller para vivir como vive, para facer o que fai, pensar como pensa?” Dixéronme que era aliada e aquilo cautivoume. Vivín a miña vocación felicísima e se volvese a nacer volvería a ser aliada”\nCategorías DioceseEtiquetas Alianza en Xesús por María, Xornadas Abertas de TeoloxíaDeixa un comentario\nCategorías DioceseEtiquetas peregrinación, xuventudeDeixa un comentario


BIBLIOPEPIÑO: CITAS LECTORAS\nNo mes pasado, pedimos ás nosas familias que en compañía dos nenos e nenas, plasmasen no papel CITAS LECTORAS. Como xa imaxinábamos porque sempre é así, as familias responderon estupendamente. Encheron a corcheira de preciosas CITAS, inventadas ou recollendo as palabras de quen as dixo. Os nen@s trouxéronnas con moita ilusión e nós, fómolas colgando. Aquí quedan as imaxes.\nCITAS LECTORAS - foto montaje\nMOITAS GRAZAS ÁS FAMILIAS!!!!!!!!!!!!!!\nPublicado por BIBLIOPEPIÑO ás 20:07


Este mes entrou en vigor o orzamento do ano 2021 do Concello de Mos. Fronte ao orgullo do equipo de goberno, os representantes socialistas consideran as contas "un engano e unha falta de respeto" á veciñanza, tendo en conta a crise sanitaria e as súas consecuencias económicas para o conxunto dos cidadáns.\nOs socialistas de Mos reaccionan ante a entrada en vigor dos orzamentos denunciando importantes eivas no deseño dos mesmos que, apesar do entusiasmo do goberno de Nidia Arévalo, consideran "un engano e unha falta de respeto". No tocante os ingresos, sinalan que hai partidas "claramente infladas", como por exemplo as previsións do Concello de ingresos por multas de 100.000 euros; unha cantidade que "nunca" se tiña alcanzado. Tamén denuncian que, sen contemplar axudas a emprendedores, vaian ingresar por apertura de novos establecementos nun ano de crise económica a contía de 45.000 euros. Argumentan que estes ingresos están sobredimensionados pois o concello ten que contemplar o superavit co que afirmaba ter rematado o ano 2020, mesmo se eses datos non eran reais por non incluír todas as débedas e facturas pendentes do Concello.\nPola banda dos gastos, a bancada socialista denuncia que se eliminase a subvención para axudas escolares e que a partida para obradoiros de emprego continúe sendo de 10.000 euros, sen contemplar subida nun ano previsiblemente de aumento do paro. As partidas de cultura, deportes e medioambiente sofren unha importante baixada, o que vai implicar unha notable redución do fomento destas actividades no concello, que por outro lado suporían axudas para estes sectores tan afectados. O Concello presume da subida na partida de servizos sociais para dependencia, mas tristemente resulta "escasa xa que hai polo menos 70 veciñas e veciños do concello esperando ser atendidos".\nOs socialistas afirman que os maiores aumentos nas partidas de gastos veñen producidos polos aumentos nos salarios dos funcionarios e persoal do Concello, así como pola regularización da súa situación de cara ao vindeiro ano, cuestión que non se viña facendo en orzamentos anteriores. Ademais, aumentan as partidas referidas a gasto corrente do propio Concello.\nA voceira socialista, Victoria Alonso, di non entender "como o goberno local pode presentar con orgullo un orzamento que nun ano tan crítico non mira pola veciñanza". Critica que non contemplen ningunha liña de axuda para os sectores máis afectados do concello, así como axudas en xeral para veciñanza. Finaliza facendo fincapé en que un goberno municipal "ten que estar preto da cidadanía para facerlle máis doado o día a día", e afirma que co Partido Popular no Concello de Mos "isto non está acontecendo".


Deprecated: Function create_function() is deprecated in /customers/0/2/0/fillosdebreogan.com/httpd.www/wp-includes/pomo/translations.php on line 208 Fillos de Breogán » Este sábado, unha nova edición do Derbi das Mariñas\nO Campo da Torre vivirá este sábado, a partir das 14:00 horas, unha nova edición do Derbi das Mariñas na máxima competición da Liga Galega de Fútbol Gaélico entre os equipos masculinos dos Fillos de Breogán e os Ártabros de Oleiros, nun partido que se prevé a priori máis igualado do que a clasificación amosa.\nOs Fillos chegan ao encontro líderes en solitario após a derrota dos estradenses de Irmandinhos fronte a Estrela Vermelha a pasada xornada mentres os Ártabros son colistas. Con todo, a intensidade con que os corvos afrontan sempre os derbis levará a que os Fillos non poidan relaxarse se queren pór dous novos puntos no seu marcador.\nO partido será a antesala do duplo enfrontamento dos Fillos de Breogán fronte aos Irmandinhos onde se xogarán grande parte da Liga e do que poderá saír o vencedor final.\nFillas – Keltoi e Ártabras – Mecas\nPola súa banda, as Fillas recibirán o mesmo sábado na Torre, a partir das 15:15, ás viguesas de Keltoi, un equipo que se estrea este ano na Liga Galega feminina e que, a pesar de pechar a clasificación, está a amosar unha franca progresión nos últimos encontros.\nPor último, as Ártabras viaxarán ao Grove para procuraren a súa primeira vitoria fóra fronte unhas rivais directas, as Mecas.\nUnha estación máis no obxectivo: Fillas – Mecas


Medidas sociais e educativas aprobadas polo Consello de Ministros - Terrachaxa.com\nMedidas sociais e educativas aprobadas polo Consello de Ministros\n18 Mar 2020 Actualidade, Terra Chá Actualidade, Terra Chá\nO Ministerio de Educación e Formación Profesional (MEFP) e o Ministerio de Universidades, xunto con representantes dos reitores, analizaron coas comunidades autónomas as consecuencias da suspensión de clases presenciais a causa do coronavirus Covid-19 para asegurar que ningún alumno ou alumna vai perder o curso por esta situación.\nDesde o Ministerio de Educación e Formación Profesional e desde o de Universidades garantiuse que non haberá consecuencias negativas para o alumnado polo decreto vixente expoñendo unha serie de decisión.\nEn relación coas probas de Avaliación para o Acceso á Universidade (EVAU), os dous ministerios e os representantes das Comunidades Autónomas manifestaron a súa vontade de traballar de forma coordinada en beneficio de todo o alumnado. Nese sentido, determinouse que se realizará a proba de Avaliación para o Acceso á Universidade (EVAU), así como un aprazamento da mesma, para o que se traballa en coordinación con todos os axentes implicados, desde os dous ministerios. A adaptación do calendario de matrícula universitaria adaptarase ao da devandita proba.\nEn canto ás prácticas no centro de traballo e a FP dual, o MEFP, de acordo coas CCAA, propuxo a flexibilización das prácticas necesarias para superar o curso. En relación ás probas de acceso á Formación Profesional de grao medio ou superior para quen non conten cos requisitos académicos de acceso a estes ensinos, adaptarase o calendario das probas e matrícula e manterase unha reserva de prazas para que ningún estudante quede sen posibilidades de acceso. Estas iniciativas concretaranse nunha reunión da Comisión de Formación Profesional que se celebrará a próxima semana.\nNa reunión da Comisión Xeral da Conferencia de Educación, celebrada por vía telemática, participaron tamén secretaria xeral de Formación Profesional, Clara Sanz; a directora xeral de Avaliación e Cooperación Territorial, Consolo Vélaz de Medrano, e representantes das Comunidades Autónomas e da Conferencia de Reitores (CRUE).\nAdemais destas medidas, o MEFP puxo ao dispor das Comunidades Autónomas e da comunidade educativa no seu conxunto todos os recursos dixitais dispoñibles e está a traballar noutras iniciativas que permitan reducir a fenda dixital entre os alumnos con menos recursos.\nAXUDAS E HIPOTECAS\nO primeiro bloque de medidas DO Real Decreto Lei aprobado polo Consello de Ministros está destinado ás persoas maiores, dependentes e ás familias vulnerables. Neste apartado destínanse 600 millóns de euros ao financiamento de prestacións básicas dos correspondentes servizos sociais das CCAA e entes locais, con especial atención á asistencia domiciliaria a persoas maiores e dependentes.\nAdemais, amplíase a protección ás subministracións de enerxía e de auga, garantindo os servizos públicos esenciais. Como novidade, tamén se garanten os servizos de telecomunicacións. Todo iso para as familias vulnerables.\nTamén se garante o dereito á vivenda das persoas con máis dificultades. Para iso establécese unha moratoria no pago das cotas das hipotecas para os debedores hipotecarios en situación de especial vulnerabilidade que vexan reducirse os seus ingresos. A finalidade é que ningunha persoa nunha situación económica difícil perda a súa vivenda.\nO Goberno tamén está comprometido co reforzo da investigación científica para o desenvolvemento dunha vacina ou unha cura para o COVID19. Por este motivo van dedicar 30 millóns á partida de investigación. Este diñeiro irá dedicado a dotar ao Consello Superior de Investigacións Científicas e ao Instituto de Saúde Carlos III dos recursos precisos para facer fronte a esta emerxencia sanitaria.\nEtiquetas Consello de Ministroseducaciónmedidas sociaisTerra CháUniversidade\nAnterior As novas medidas económicas do Goberno polo coronavirus, en detalle\nSeguinte A Deputación reforza a comunicación cos usuarios do servizo de teleasistencia


Blog de dinamización da lingua galega | _\nEntradas no blog de Dinamización da lingua galega.\n16/05/19: (2018-2019) Descubrindo a Antón Fraguas polo Día das Letras Galegas\n31/03/19: (2018-2019) Xa dispoñible o material do Seminario Galán sobre Antonio Fraguas (Letras galegas 2019)\n07/03/19: (2018-2019) Desfile e festa do Entroido 2019: “Animais en perigo de extinción"\n27/02/19: (2018-2019) O porcoespín Serafín manda que traiamos posto....\n23/12/18: (2018-2019) Celebramos o Nadal actuando no Festival e coa visita do Apalpador xunto da Apalpadora\n01/12/18: (2018-201) Dispoñible a bibliografía sobre a “Revolución”: o tema do Salón do Libro 2019\n03/11/18: (2018-2019) Celebramos o Samaín cuns obradoiros e un concurso-exposición de cabazas\n03/11/18: (2018-201) FOTOMATÓN DO SAMAÍN: Podes atopar a túa foto terrorífica?\n01/11/18: (2018-2019) Horario dos obradoiros e curtametraxes do Samaín 2018\n31/10/18: (2018-2019) Celebramos o Magosto!!!\n23/06/18: (2017-2018) Xa podes ver a nosa película: "3,2,1...Rodando libros", presentada esta tarde para as familias\n06/06/18: (2017-2018) Descubrindo a María Victoria Moreno para celebrar as Letras galegas\n18/04/18: (2017-2018) Participamos nas actividades do Salón do Libro 2018\n29/03/18: (2017-2018) Información e material sobre María Victoria Moreno Márquez (Letras galegas 2018)\n24/03/18: (2017-2018) "3,2,1... Rodando mulleres de conto". O noso traballo para o Salón do libro xa está listo\n11/03/18: (2017-2018) A NOSA ROSALIA\n11/03/18: (2017-2018) UN ENTROIDO DE CINE\n07/02/18: (2017-2018) “Dora manda que o XOVES traiamos posto..."\n16/01/18: (2017-2018) Celebración e Festival de Nadal no colexio.\n09/12/17: (2017-2018) Descubrimos a Petra nunha sesión de contacontos “Polo Camiño do vento"\n18/11/17: (2017-2018) Celebrámo-lo Magosto cunha camiñada ata "San Antoniño de Penalva"\n04/11/17: (2017-2018) Celebramos o Samaín participando nuns obradoiros “de medo" e cunha exposición de cabazas\n29/10/17: (2017-2018) OBRADOIROS DO SAMAÍN: horario e curtamentraxes\n23/03/17: Salón do Libro de Pontevedra 2017\n31/08/15: (2014-2015) Actividades realizadas polo E.D.L.G. durante o curso 2014-2015\n28/04/15: (2014-2015) Información para a elaboración das coplas dos Maios\n01/07/14: Xa dispoñible "on-line" o número 18 da revista escolar "O Cervo"\n02/06/14: Celebración das Letras Galegas 2014\n29/04/14: Día das Letras Galegas 2014\n07/03/14: (2013-2014) ENTROIDO NO COLEXIO\n05/03/14: (2013-2014) DÍA DE SAN VALENTÍN\n08/02/14: (2013-2014) Vídeo das apertas\n08/02/14: (2013-2014) Celebración do Día da Paz no colexio.\n25/01/14: (2013-2014) Día da Paz\n23/01/14: (2013-2014) Despedimos o 2013 cun gran Festival de Nadal\n21/05/13: LETRAS GALEGAS 2013\n14/05/13: ROBERTO VIDAL BOLAÑO. Material da Xunta\n18/04/13: Xa podes descargar a plantilla para revista escolar "O Cervo"\n07/05/13: Roberto Vidal Bolaño\n18/02/13: SAN VALENTÍN\n15/02/13: CELEBRACIÓN DO ENTROIDO\n07/02/13: O MECO MANDA...\n01/02/13: ACTIVIDADES PARA TRABALLAR O ENTROIDO\n15/02/13: CANCIÓN -KARAOKE:"EU NON PEGO"\n22/01/13: CELEBRACIÓN DO NADAL\n15/11/12: SAMAÍN 2012\n23/06/12: Dispoñible para ver online na súa integridade o número 16 da revista O Cervo\n22/05/12: CELEBRACIÓN DO DÍA DAS LETRAS GALEGAS\n04/05/12: Así se cantan os maios\n10/04/12: Material para traballar a Valentín Paz Andrade nas aulas\n13/03/12: VISITA Ó SALÓN DO LIBRO DE PONTEVEDRA\n28/02/12: O ENTROIDO NO COLEXIO\n14/02/12: SAN VALENTÍN\n28/03/12: Valentín Paz Andrade\n06/02/12: CELEBRACIÓN DO DÍA DA PAZ\n17/01/12: FESTIVAL DE NADAL 2011\n14/11/11: O MAGOSTO\n09/10/11: Dispoñibles tódolos números da revista escolar "O Cervo", para visualización online do seu contido íntegro\n03/07/11: (2010-2011) Editamos o número 15 da revista escolar "O Cervo". Queres leela?\n23/05/11: Celebración da festa dos maios no colexio.\n04/05/12: Cantando os maios\n16/03/11: Celebramos o entroido en Campo Lameiro\n02/03/11: O MECO MANDA\n18/02/11: Visita ó 12º Salón do libro infantil e xuvenil de Pontevedra\n04/02/11: O día 28 de xaneiro celebramos o día da paz no colexio.\n25/04/11: Lois Pereiro Autor homenaxeado nas Letras Galegas 2011\n22/01/11: FESTIVAL DE NADAL 2010\n17/01/11: (2010-2011) O magosto 2010\n22/10/10: Actividades LIM para traballar o magosto e o samaín\n18/05/10: Festa das Letras Galegas 2010\n04/05/10: Vídeo dun poema de Uxío Novoneyra\n17/04/10: Uxio Novoneyra\n15/04/10: O día das letras galegas 2010 está adicado a Uxío Novoneyra\n29/10/09: Vídeos para a festa do Samaín\n16/10/09: Celebra o teu aniversario... en galego\n20/05/09: Conmemoración do Día das Letras Galegas 2009\n06/05/09: Enlaces información e unidades didácticas sobre Ramón Piñeiro\n03/06/09: plantilla da revista "O cervo"\n22/04/09: Vídeo sobre Ramón Piñeiro: Letras galegas 2009\n14/04/09: LETRAS GALEGAS 2009 "RAMÓN PIÑEIRO"\n31/03/09: (2008/2009) O entroido en Campo Lameiro\n(2018-2019) Descubrindo a Antón Fraguas polo Día das Letras Galegas\nO 16 de maio conmemoramos o Día das Letras Galegas, descubrindo os feitos máis sinalados da vida o autor homenaxeado: Antón Fraguas Fraguas.\nCada aula foi contando unha parte da súa vida....\n... para ir compoñendo entre todos unha liña do tempo da súa vida.\nDespois de comentar os feitos máis relevantes penduramos a lámina correspondente na liña do tempo.\nA profe Bernarda, que foi alumna de Antón Fraguas, contounos como era e de que o coñecía.\nRematamos a conmemoración cantando todos xuntos o himno galego.\nAdemais deste homenaxe, en cada aula descubrimos a obra de Antón Fraguas e creamos un fantástico marca páxinas coma este.\n(2018-2019) Xa dispoñible o material do Seminario Galán sobre Antonio Fraguas (Letras galegas 2019)\nPodes acceder o material do Seminario Galán, sobre o homenaxeado nas Letras galegas 2019, Antonio Fraguas, na seguinte ligazón:\nDespois de ter elaborado o noso traballo sobre a "Eco-revolución", para participar no Salón do Libro, chegou o momento de participar nas actividades organizadas no mesmo.\nPodes ver o traballo na entrada que publicamos fai unhas semanas:\nTódolos nenos e nenas do centro estiveron presentes nas actividades propostas para cada grupo, e visitaron a exposición onde se atopaba o noso traballo xunto co dos restantes colexios participantes.\nRecibiunos o lobo ORBIL a todos e todas despois dun ano sen vernos.\nOs de infantil asistiron a unha sesión de contacontos con Queliña e visitaron a exposición acompañados pola guía "Cris".\nOs de primeiro e segundo asistiron a unha sesión de contacontos seguida dunha visita pola exposición, onde puideron ver o noso traballo alí exposto.\nOs de terceiro e cuarto participaron un obradoiro de creación literaria.\nPola súa banda os compañeiros e compañeiras de quinto e sexto, descubriron a evolución da tecnoloxía asociada á escritura ó longo do tempo e, por suposto, tamén visitaron a exposición.\nCando rematamos chegou o momento de recuperar forzas coa merenda.\nUnha visita a un parque preto do Pazo da cultura, serviu para rematar esta fantástica xornada, antes de voltar ó centro.\nLembra que atoparás máis información nas diferentes entradas que se publiquen nos blogues dos recantos de cada nivel.\nPodes ver moitas máis fotografías na galería de imaxes á que podes acceder de seguido.\nEste curso o tema do Salón do libro é "A revolución". Como no centro estabamos xa metidos noutra serie de tarefas relacionadas co medio ambiente e o coidado da natureza, decimos que os libros que crearían en cada unha das aulas terían que ver coa acción do home contra a natureza. Plantexaríamos tamén solucións como mostra da nosa revolución, a "eco-revolución".\nAdemais do libro que cada grupo faría, tamén creamos entre todos e todas un globo terraqueo no que poder incluir os diferentes traballos e no que, ademais, poderíamos sinalar onde tiñan lugar eses fenómenos medioambientais.\nXunto a cada un dos libros creados polos diferentes grupos, estes elaboraron tamén un vídeo no que explicaban o fenómeno dando alternativas e solucións ós mesmos.\nPara que os visitantes do Salón do libro puidesen velos, incluímolos no traballo con Realidade Aumentada (na portada de cada libro), e como con códigos QR (enlazados ós vídeos en youtube) nos diferentes lugares do globo terráqueo.\nAsi quedou o noso traballo, unha vez rematado, cos libros e vídeos creados polos compañeiros e compañeiras dos diferentes niveis.\nAntes de levalo para o Pazo da Cultura en Pontevedra, o traballo pasou por tódalas aulas para velo unha vez rematado, e comprobar se funcionaban correctamente os códigos QR e a realidade aumentada ademais de, por suposto, mirar o ben que quedaron os libros creados por cada curso.\nPodes ver, de seguido, os vídeos que insertamos no traballo, con QR e RA:\nPodedes atopar máis información sobre a creación deste traballo, nos blogues dos diferentes recantos correspondentes a cada curso, nesta mesma web.\nAgora tan só nos falta asistir as actividades organizadas polo Salón do libro, e poder ir a ver o noso traballo, xunto cos dos restantes centros participantes. Desto daremos cumprida conta nunha futura entrada neste blogue.\n(2018-2019) Desfile e festa do Entroido 2019: “Animais en perigo de extinción"\nDespois de seguir as instrucións do Porcoespín Serafín, que podedes ver en diferentres entradas dos blogues de cada curso, chegou o día da celebración da festa do Entroido. Amosamos así todo o traballo de elaboración dos mesmos.\nEste curso o tema era "animais en perigo de extinción", o mesmo no que estamos a traballar para elaborar o noso traballo para o Salón do libro 2019.\nOs pingüíns de Educación Infantil 1:\nOs elefantes de Educación Infantil 2:\nOs osos polares de 1º e 2º\nOs Osos pardos de 3º e 4º\nOs monos do Amazonas de 5º\nOs linces ibéricos de 6º\nCando todos e todas estabamos listos, comezamos o desfile polas rúas preto do colexio, onde nos estaban a agardar as nosas familias.\nDespois do desfile polas rúas do concello, chegou o momento de desgustar os postres do Entroido, que xuntamos coa colaboración das familias.\nNas aulas de Infantil tamén houbo degustación e festa.\nLembra que podes ver moitas máis fotografías desta celebración do Entroido na Galería Fotográfica. Accede a ela desde aquí.\nNo DVD que se entregará a cada familia a final de curso incluiremos tamén este desfile do Entroido.\n(2018-2019) O porcoespín Serafín manda que traiamos posto....\nPara o XOVES os de 5º e 6º escolleron que viñéramos co disfraz que quixéramos.\nPara o MÉRCORES os de 3º e 4º escolleron vir cun zapato diferente en cada pe.\nPara o MARTES os de 1º e 2º elexiron que todos viñéramos coa cara pintada...\nPara o LUNS os de INFANTIL decidiron que traiamos posto ó colexio...\n(2018-2019) Celebramos o Nadal actuando no Festival e coa visita do Apalpador xunto da Apalpadora\nCoa chegada do mes de decembro comezamos a decorar os nosos corredores con motivos de Nadal, para celebrar a chegada desta sinalada data.\nAsí decoraron o corredor os nenos e nenas de infantil.\nNo andar superior optaron por esta decoración.\nO resto do corredor do andar inferior quedou así decorado.\nAta a nova mascota da Biblioteca "O porco-espín Serafín" puxo as súas mellores galas.\nOs días 20 e 21 de decembro celebramos o noso tradicional Festival de Nadal. O primeiro día só para os compañeiros e compañeiras e o seguinte día para as familias.\nVelaquí o programa de actuacións:\nOs presentadores de 6º foron dando paso ós diferentes números:\nOs de infantil de 5 anos representaron a obra "A min non me comas na noite de Nadal"\nInfantil de 3-4 anos bailaron "Buscando Papa Noel a árbore de Nadal"\nEn 1º e 2º axudaron a Santa Claus e os seus renos coa obra de teatro "Rudolph"\nSeguido dunhas cancións en inglés\nA "Danza das horas" correou a cargo dos compañeiros e compañeiras de 3º.\nPola súa banda os de 4º interpertaron "Estreliña onde estás"\nO teatro "Conto de Nadal" chegou da man dos compañeiros e compañeiras de 5º.\nQuenes tamén nos agasallaron cun baile.\nSeguido dunha canción creada por unha das compañeiras.\nOs compañeiros e compañeiras de 6º interpretaron a peza instrumental "First Noel"\nSeguido dun baile moi "navideño"\nE como remate de festa, "e por sorpresa", os profes bailaron o "burrito Sabanero", na que rematamos todos no escenario.\nÓ finalizar o curso, como cada ano, no DVD que vos entregaremos poderedes atopar todas estas actuacións.\nTamén recibimos a visita do Apalpador e da Apalpadora, o día 21, xusto antes de que chegasen as vacacións de Nadal.\nComo despedida regaláronnos unhas landras para que plantemos carballos, xa que eles viven nos bosques.\nVelaquí o agasallo que nos entregaron.\nTodo o claustro de mestras e mestres deséxanvos unhas felices festas a todos e todas.\n(2018-201) Dispoñible a bibliografía sobre a “Revolución”: o tema do Salón do Libro 2019\nPodes descargar a bibliografía do tema desta edición "A revolución" na web oficial:\n(2018-2019) Celebramos o Samaín cuns obradoiros e un concurso-exposición de cabazas\nCoa chegada do Samaín o centro encheuse de pantasmas, morcegos, cabazas... ata convertirse nun lugar "terrorífico".\nTodos e todas participamos na exposición-concurso de cabazas votando polas favoritas de cada un. Despois dun exhaustivo reconto xa tiñamos ós gañadores deste curso... o día da celebración do samaín daríanse a coñecer.\nPodes ver o fantástica que quedou a exposición-concurso de cabazas no seguinte vídeo.\nO día da celebración Samaín participamos nuns obradoiros terroríficos onde o pasamos de medo:\nFOTOMATÓN DE MEDO:\nPodes ver tódalas fotografías que tomástedes no fotomatón nos seguintes álbumes, fai click e escolle o da túa aula:\nÁLBUM DE INFANTIL\nÁLBUM DE 1º-2º\nÁLBUM DE 3º-4º\nÁLBUM DE 5º-6º\nMAQUILLAXE CURTAMETRAXES DE MEDO:\nRematados os obradoiros chegou o momento de coñecer ós elexidos por votación "como as cabazas preferidas", unha por cada nivel:\nPara cada un deles houbo un pequeno agasallo\nTamén se repartiron os diplomas "ás cabazas máis..."\nE para todos e todas un diploma por participar nesta fantástica festa do Samaín.\nPodes atopar moitas máis fotografías da celebración do Samaín, de cada un dos obradorios e de todo o que sucedeu, na seguinte galería fotográfica:\n(2018-2019) Celebramos o Samaín e pasámolo de medo [GALERÍA FOTOGRÁFICA]


A CIG-Ensino publicará os datos de positivos e centros afectados por peche de aulas ante a falta de transparencia da Xunta de Galiza - CIG Ensino\n21 Xaneiro 2021 22:47\nAnte as dúbidas e queixas de profesorado, equipos directivos e familias sobre a información acerca dos casos positivos de Covid-19, a CIG-Ensino publicará na súa web de martes a sábado a relación de centros afectados para facilitar o acceso a esta información a toda a comunidade educativa.\nA CIG-Ensino recolle diariamente o malestar da comunidade educativa sobre a xestión educativa da pandemia provocada pola Covid-19, nomeadamente no que ten que ver coa transparencia na información sobre os casos positivos e as aulas pechadas. Tal e como denunciamos, moitas familias ou persoal docente están a enterarse pola prensa de que no seu centro houbo algún(s) caso(s) positivo(s) e mesmo se ten producido o esquecemento ou neglixencia de avisar a unha determinada aula ou grupo afectado de que realizaran a pertinente corentena. Desde o sindicato pedímoslle expresamente á Consellaría de Educación que publicara diariamente estes casos na súa páxina web para evitar esta sensación de opacidade por parte da sociedade. “Fixémolo o pasado 17 e 24 de setembro pero cando está a piques de cumprirse un mes desde o inicio de curso, consideramos que a Xunta tivo tempo suficiente para dar cumprida resposta a esta demanda”, indica o secretario nacional da central sindical, Suso Bermello.\nLigazón á secuencia dos datos\nAsí pois, e ante a decisión das Consellarías de Educación e Sanidade de seguir informando unicamente aos medios de comunicación destes datos de martes a sábado, a CIG-Ensino decidiu publicalos diariamente na súa web para que poidan ser consultados por calquera membro da comunidade educativa. “Instamos de novo á administración a exercer a súa función de servizo público informando dos positivos detectados e facendo públicos os criterios que levan a que se decrete nalgúns casos o peche de aulas, noutros o confinamento preventivo e noutros a realización de PCR´s para que a sociedade, e a poboación escolar en concreto, poida ter a confianza de que as autoridades están actuando co máximo rigor desde o punto de vista sanitario”, concluíu Bermello.\nDesde a CIG-Ensino seguiremos replicando os datos facilitados pola Xunta, tendo en conta que os erros ou omisións que conteñan son responsabilidade desta, ata que ou ben a Consellaría de Sanidade ou a de Educación decidan levar a cabo esta publicación en aberto.


Por que gañou Pablo Iglesias?\nXosé Mexuto | Xornalista de Sermos Galiza\nNós Diario | 13 de febreiro de 2017\nAvanzo cinco razóns que, acho, explicarían por que Iglesias derrotou Errejón en Vistalegre II.\n1.-A vitoria de Errejón, isto é, a derrota de Iglesias, levaría Podemos a un estado crítico, a unha crise de consecuencias imprevisíbeis. A vitoria de Iglesias, isto é, a derrota de Errejón, leva Podemos a un estado estacionario. Era previsíbel que se impuxese o criterio conservador das bases: en época de tribulación, mellor non facermos mudanzas, etc. Teñamos en conta que Podemos existe desde hai só tres anos e que no existe precedente de ningunha forza política que derrote o seu líder fundador con tan pouco tempo de existencia ás súas costas e sen ter sequera pasado polo poder. Iglesias, consciente disto, reforzou o selo plebiscitario das primarias, vinculando a súa continuidade ao triunfo da súa lista á dirección e da súa proposta de documentos.\n2.-As bases de Podemos están á esquerda de Errejón. Aquí hai que esclarecer que por "bases de Podemos" debemos entender unha amalgama informe, non estamos a falar da militancia dunha forza política ao uso. Non sabemos quen son as inscritas e os inscritos. Pódeo ser calquera, só falta darlle a un clic. É previsíbel que se inscribisen miles de votantes e/ou militantes de Izquierda Unida interesadas e interesados en facer prevalecer as teses pablistas no interior do combo morado. Na medida en que se incrementase, como así foi, a participación a respeito da consulta de decembro (en que se decidiu o sistema de votación), Errejón tiña menos hipóteses de vencer.\n3.-Errejón plantexou mal a campaña. Non ten coherencia política defender a continuidade dun secretario xeral (Iglesias) acompañado dunha maioría de dirección non afecta e dun documento político en que aquel non acredita. Se tes un proxecto político distinto, o coherente é postulares tamén unha candidatura á secretaría xeral. Ao non o facer así, Errejón serviu en bandexa de prata a Iglesias a conversión da campaña nun plebiscito sobre a súa figura. Por aí comezou a perder Errejón.\n4.-A maioría da base organizada de Podemos é máis receptiva ao discurso de Iglesias (dirixido prioritariamente a desprazar o PSOE como partido hexemónico da esquerda e sen unha especial vocación gubernamental) do que aos cánticos gobernemos xa de Errejón. A dirección pablista ten tatuado na pel o exemplo do goberno Tsipras, proba palpábel de que a caracterización dos Anticapitalistas, non é posíbel un goberno de esquerdas na actual UE, é correcta. Os problemas dos gobernos municipais tamén alimentan ese estado de ánimo pouco proclive a pór no primeiro plano da axenda a asunción das responsabilidades executivas. Chamar a tomar o goberno xa é unha palabra de orde que deixa fría a maioría de Podemos.\n5.-O cálculo de Iglesias é que a organización só pode medrar pola esquerda. De decembro de 2015 a xuño de 2016 (as dúas convocatorias das xerais), Podemos perdeu grosso modo un millón de votos (isto é, Unidos Podemos a respeito da suma de Podemos máis IU). De acordo cos pablistas, a perda ten a ver na maior parte con votantes de esquerda (moitos deles de IU) que non compraron a mercadoría de que non hai direitas nen esquerdas e que discordaron da arriscada manobra de lle negar a investidura a Pedro Sánchez (porque a derivada era darlle unha nova bola de partido a Rajoy, que Mariano, claro, aproveitou). Iglesias pensa que primeiro hai que reunir todo o voto de decembro de 2015 antes de facer algún tipo de movimento de moderación da mensaxe. As bases estiveron de acordo e neste sentido funcionou a identificación de Errejón co PSOE profusamente trombeteada polo aparato pablista.\nO previsíbel é que Iglesias tente costurar o partido e non pase o ferro por cima de Errejón. Se o fai estaríallo pondo demasiado doado a Susana Díaz. Rajoy, por súa parte, está feliz: un PSOE controlado por Susana Díaz e un Podemos en mans de Pablo Iglesias garántenlle unha vida tranquila na Moncloa.\nPodes ver este artigo na próxima dirección /opinion/xose-mexuto/ganou-pablo-iglesias/20170213101242054891.html


A sexta edición PontedeTapas cubriu as expectativas coas que botou a andar e reforza a marca Pontevedra. - Visit-Pontevedra, Turismo de Pontevedra\nA sexta edición PontedeTapas cubriu as expectativas coas que botou a andar e reforza a marca Pontevedra.\nA sexta edición do concurso gastronómico impulsado pola Concellería de Promoción Económica, Emprego e Turismo concluíu este domingo cun resultado de 32.000 tapas e 2.000 cócteles vendidos.\nA concelleira, Carlota Román, calcula que o impacto económico sobre a hostalería local é duns 100.000 euros. Un cálculo, destaca, moi conservador porque aos 1,50 euros da tapa súmanse só outros 1,50 euros da bebida. Á parte, os cócteles, vendidos ao prezo unitario de 2,50 euros.\nNesta edición participaron un total de 52 hostaleiros, que concursaron en tres modalidades: tapa creativa, tradicional e cóctel. A modalidade de tapa creativa foi a que tivo maior aceptación entre o público, dado que algúns dos locais que ofrecían este tipo de proposta gastronómica superaron o milleiro de unidades.\nDurante a tardiña do próximo luns, día 16, celebrarase a gala final de PontedeTapas na que participarán os locais preseleccionados polo xurado profesional en cada unha das modalidades (tres por cada unha delas, agás en tapa creativa, na que se produciu un empate, polo que hai catro), que son os seguintes:\nCada local elaborará a tapa ou cóctel en directo e o xurado volverá probar e valorar cada unha delas para determinar o nome do gañador en cada unha das modalidades. Estará presidido por Pepe Solla e contará tamén con Benigno Campos (programa Larpeiros da TVG), Eva Pizarro (restauradora e gañadora do concurso Nariz de Ouro), Nieves Rodríguez (presentadora TVG) e Alfonso Cabaleiro (xerente de Galicia Calidade).\nAos premios do xurado engadiranse dous premios especiais que sairán do escrutinio da votación popular, á mellor tapa e ao mellor cóctel.\nA gala concluirá co sorteo dos 12 premios para o público que depositou a súa papeleta nas urnas habilitadas en todos os locais. Haberá un primeiro premio consistente nunha viaxe a Viena para dúas persoas e outros 11 de cheques regalo para comprar no comercio local ou na Praza de Abastos, con importes que oscilan entre os 100 euros e os 400 euros.\nCarlota Román considera que PontedeTapas é xa unha cita estable do calendario turístico pontevedrés, moi valorada polos empresarios da hostalería local, porque cobre unha ponte estratéxica en plena temporada baixa.\nPor outra banda, esta edición introduciuse de pleno na estratexia municipal de promoción turística da cidade a través da Internet e as Redes Sociais. Organizáronse varias visitas de bloggers, xornalistas especializados e tamén actores e presentadores galegos. Todo elo contribuíu a espallar as novas sobre o evento, publicitou as propostas dos locais 52 participantes, e exerceu como factor de atracción a Pontevedra.